- చిల్లర కష్టాలతో 60% కుంగిన చికెన్‌ అమ్మకాలు
- రోజుకు రూ.100 కోట్లకు పైగానే నష్టం
- 10 లక్షల మందికి జీతాలివ్వలేని పరిస్థితి : పరిశ్రమ వర్గాల ఆవేదన
నవతెలంగాణ-వాణిజ్య విభాగం
కేంద్ర ప్రభుత్వపు పెద్దనోట్ల రద్దు నిర్ణయం కారణంగా దేశ వ్యాప్తంగా పౌల్ట్రీ పరిశ్రమ గడ్డు కాలాన్ని ఎదుర్కొంటోంది. ఈ నిర్ణయం వల్ల పౌల్ట్రీ రంగంలో పని చేస్తున్న 10 లక్షల మందికి ఈ నెల జీతాలు ఇవ్వలేని దుస్థితి నెలకొందని పౌల్ట్రీ రైతులు, యాజమాన్యాలు ఆందోళన వ్యక్తం చేస్తున్నాయి. మరోవైపు అమ్మకాలు లేక ప్రతి రోజూ రూ.100 కోట్ల పైగా నష్టాలు చవి చూస్తున్నామని పరిశ్రమ ఆవేదన వ్యక్తం చేసింది. మోడీ ప్రకటన తర్వాత చికెన్‌, గుడ్ల అమ్మకాలు సగానికి పైగా పడిపోయాయని పౌల్ట్రీ పరిశ్రమ వర్గాలు ఆందోళన వక్తం చేస్తున్నాయి. సోమవారం హైదరాబాద్‌లో ఏర్పాటు చేసిన మీడియా సమావేశంలో 'ఇండియా పౌల్ట్రీ ఎక్విప్‌మెంట్‌ మానుఫ్యాక్చరర్స్‌ ప్రెసిడెంట్‌ హరిష్‌ గర్వారే మాట్లాడుతూ బ్రాయిలర్‌ చికెన్‌ ఉత్పత్తిలో ప్రపంచంలోనే భారత్‌ మూడో స్థానంలో ఉందన్నారు. ప్రతి ఏడాది 65,000 మిలియన్ల గుడ్లు, 38 లక్షల టన్నుల చికెన్‌ ఉత్పత్తి జరుగుతుందని వివరించారు. పౌల్ట్రీ వ్యాపారం సుమారు లక్ష కోట్ల రూపాయలుగా ఉంటుందన్నారు. ప్రభు త్వ నిర్ణయం వల్ల ఈ రంగం తీవ్ర ఒత్తిడిలో పడిందని ఆవేదన వ్యక్తం చేశారు. 'తెలంగాణ పౌల్ట్రీ బ్రీడర్స్‌ అసోసి యేషన్‌' (టీపీబీఏ) ప్రెసిడెంట్‌ జి రంజిత్‌ రెడ్డి మాట్లాడుతూ పెద్ద నోట్ల రద్దు వల్ల ఈ రంగంలో దేశ వ్యాప్తంగా పని చేస్తోన్న 10 లక్షల మందికి వేతనాలు ఇవ్వలేని దుస్థితి నెలకొందన్నారు. సాధారణంగా నవంబర్‌, డిసెంబర్‌ మాసాల్లోనే పౌల్ట్రీకి అధిక లాభాలు వస్తాయని, ప్రస్తుత ప్రభుత్వ నిర్ణయం వల్ల భారీ నష్టాలను చవి చూస్తున్నామని చెప్పారు. గత పది రోజుల నుంచి అమ్మకాలు 50-60 శాతం వరకు పడిపోయాయని పేర్కొన్నారు. కేంద్రం పౌల్ట్రీని నిత్యావసర ఉత్పత్తులుగా భావించి తమకు మినహాయింపులు ఇవ్వాలని కోరారు. అదే విధంగా తాము చెల్లించాల్సిన రుణాలకు ఏడాది పాటు మరిటోరియం వర్తింపజేయాలన్నారు. టీపీఎఫ్‌ ప్రెసిడెంట్‌ ఎర్రబెల్లి ప్రదీప్‌రావు మాట్లాడుతూ ప్రస్తుతం పాల్ట్రీ పరిశ్రమ క్లిష్టమైన పరిస్థితిని ఎదుర్కోంటుందన్నారు. ఈ కార్యక్రమంలో చక్ర గ్రూపు మేనేజింగ్‌ డైరెక్టర్‌ పి చక్రధర్‌రావు, దూమల్‌ ఇండిస్టీస్‌ ఛైర్మన్‌ అనీల్‌ దుమల్‌ తదితరులు పాల్గొన్నారు.
రేపటి నుంచి అతిపెద్ద పౌల్ట్రీ ప్రదర్శన..
కోళ్ల పరిశ్రమ రంగంలో వస్తున్న అధునాతన టెక్నాలజీతో పాటు వివిధ రకాల కొత్త పోకడలను పరిచయం చేసేందుకు గాను నవంబరు 23 నుంచి 25 వరకు హైదరాబాద్‌లో అతిపెద్ద పౌల్ట్రీ ప్రదర్శనను ఏర్పాటు చేయనున్నట్టుగా నిర్వహకులు తెలిపారు. హైదరాబాద్‌లోని హైటెక్స్‌లో ఈ ప్రదర్శనను ఏర్పాటు చేస్తున్నట్లు వివరించారు. ఇది ఆసియాలోనే అతిపెద్ద పౌల్ట్రీ పదర్శన అని వివరించారు. ఈ ప్రదర్శనలో 32 దేశాలకు చెందిన పౌల్ట్రీ ప్రతినిధులు 250 స్టాల్స్‌ ఏర్పాటు చేస్తున్నట్టుగా వివరించారు. ఈ ప్రదర్శనకు 20వేల మంది సందర్శకులు వస్తారని నిర్వాహకులు అంచనా వేస్తున్నారు.
మీ స్నేహితులకు రికమెండ్ చెయ్యండి